A Bizottság 731/1999/EK rendelete

(1999. április 7.)

a 2848/98/EK rendeletnek a nyersdohányágazatban a garanciaküszöb-mennyiségek egyik fajtacsoporttól a másiknak történő átadása utáni elosztása, valamint a termőterületeket meghatározó II. melléklet tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 660/1999/EK rendelettel [1] módosított, a nyersdohány piacának közös szervezéséről szóló, 1992. június 30-i 2075/92/EGK tanácsi rendeletre [2] és különösen annak 7., 9. és 11. cikkére,

mivel a 2075/92/EK rendelet 9. cikkének (4) bekezdése rendelkezik a felosztott garanciaküszöb-mennyiségek más fajtacsoportoknak történő részbeni átadása lehetőségéről; mivel rendelkezéseket kell megállapítani, hogy lehetővé váljon a termelői csoportban tagsággal nem rendelkező egyéni termelőknek, valamint a termelői csoportoknak kibocsátott kvótamegállapítások módosítása az ilyen átadások engedélyezése után;

mivel a jó irányíthatóság és az átláthatóság érdekében a tagállamoknak objektív kritériumokat kell meghatározniuk és közzétenniük a más fajtacsoportoknak átadott garanciaküszöb-mennyiségek elosztásához; mivel e kritériumok meghatározásakor figyelembe kell venni a 2077/92/EGK tanácsi rendelet [3] szerint elismert ágazati szervezetek véleményét és a Bizottságot e kritériumokról értesíteni kell;

mivel a 2075/92/EGK rendelet 5. cikkének a) pontja szerint a jövedelemtámogatás akkor biztosítható, ha a dohánylevél az érintett fajtára kijelölt termőterületről származik;

mivel az 510/1999/EK rendelettel módosított [4], a nyersdohány-ágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló, 1998. december 22-i 2848/98/EK rendelet [5] 8. cikke szerint e termőterületeket az említett rendelet II. melléklete határozza meg;

mivel a leveles dohányra biztosított jövedelemtámogatásoknak és garanciaküszöb-értékeknek fajtacsoportonként és tagállamonként az 1999., 2000. és 2001. évi betakarításokra történő rögzítésére vonatkozó döntés, valamint Olaszország 1999. március 12-i kérése után a Katerini és hasonló fajták termőterületeit e tagállamban a 2848/98/EK rendelet II. mellékletének módosításával kell meghatározni;

mivel az említett intézkedéseket a lehető leghamarabb kell alkalmazni;

mivel az e rendeletben előírt intézkedések összhangban vannak a Nyersdohánypiaci Irányítóbizottság véleményével,

ELFOGADTA EZT A RENDELETET:

1. cikk

A 2848/98/EK rendelet a következőképpen módosul:

1. A 22. cikk a következő bekezdéssel egészül ki:

"(4) A garanciaküszöb-mennyiségeknek az egyik fajtacsoporttól a másiknak történő átadását a 2075/92/EGK rendelet 9. cikkének (4) bekezdésével összhangban előíró rendeletnek az Európai Közösségek Hivatalos Lapjában való közzétételét követő 15 napon belül a tagállamok illetékes testületei tisztességes módon elosztják azokat a mennyiségeket, amelyek ezen átadások után a termelésikvóta-megállapításokba kerülnek, a termelői csoportban tagsággal nem rendelkező egyéni termelők, valamint a termelői csoportok között, akik számára kvótamegállapítások kerülnek kibocsátásra. A mennyiségeket olyan objektív és nyilvánosságra hozott kritériumok alapján kell felosztani, melyeket a tagállamok határoznak meg a 2075/92/EGK rendelet szerint elismert ágazati szervezetek véleményének figyelembevételével. Amennyiben a (3) bekezdésben meghatározott határidőn belül az érintett termelői csoportokban tagsággal nem rendelkező egyéni termelőknek, illetve termelői csoportoknak termelésikvóta-megállapítások kerültek kiadásra, a tagállamok illetékes testületei helyesbítik a termelésikvóta-megállapodásokban szereplő mennyiségeket."

2. Az 54. cikk a következő ponttal egészül ki:

"m) a tagállam által a 22. cikk (4) bekezdésének megfelelően valamely más fajtacsoportnak átadott garanciaküszöb-mennyiségek elosztása alapjául meghatározott objektív kritériumok."

3. A II. melléklet VII. része ("Katerini és hasonló fajták") helyébe e rendelet melléklete lép.

2. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Ezt a rendeletet az 1999. évi betakarítástól kezdve kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. április 7-én.

a Bizottság részéről

Franz Fischler

a Bizottság tagja

[1] HL L 83. 1999.3.27., 10. o.

[2] HL L 215. 1992.7.30., 70. o.

[3] HL L 215. 1992.7.30., 80. o.

[4] HL L 60. 1999.3.9., 54. o.

[5] HL L 358. 1998.12.31., 17. o.

--------------------------------------------------

MELLÉKLET

"Fajtacsoport a 2075/92/EGK rendelet mellékletének megfelelően | Tagállam | Termelési terület |

I. VII. Katerini és hasonló fajták | Görögország | Kelet-Macedónia, Közép-Macedónia, Nyugat-Macedónia, Thesszália, Epirusz, Kelet-Sterea Hellas, Nyugat-Sterea Hellas |

Olaszország | Lazio, Abruzzi, Campania, Basilicata, Apulia" |

--------------------------------------------------